PMIndiaData/PMIndiaSum huggingface dataset:
ଉଷା ସ୍କୁଲର ସିନ୍ଥେଟିକ୍ ଟ୍ରାକ୍ କୁ ଭିଡିଓ କନଫେରେନ୍ସିଂ ମାଧ୍ୟମରେ ଉଦ୍ଘାଟନ ଅବସରରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

‘ଉଷା ସ୍କୁଲ ଅଫ୍ ଆଥଲେଟିକ୍ସ’ର ସିନ୍ଥେଟିକ୍ ଟ୍ରାକ୍ ଉଦ୍ଘାଟନ ଅବସରରେ ସମସ୍ତ କ୍ରୀଡ଼ାପ୍ରେମୀଙ୍କୁ ଅଭିନନ୍ଦନ । ଏହି ଟ୍ରାକ୍ ଉଷା ସ୍କୁଲର ବିକାଶରେ ମହତ୍ୱପୂର୍ଣ୍ଣ ମାଇଲ ଖୁଂଟ ଓ ପ୍ରଶିକ୍ଷଣାର୍ଥୀଙ୍କୁ ଆଧୁନିକ ସୁବିଧା ପ୍ରଦାନ କରିବ । ମୁଁ ଏହି ଅବସରରେ ସ୍କୂଲର ବିକାଶ ପାଇଁ ଆମ ନିଜର ଭାରତର ପାୟୋଲି ଏକ୍ସପ୍ରେସ୍, ‘ଉଡ଼ାନ୍ ପରୀ’ ଓ ‘ଗୋଲ୍ଡେନ୍ ଗାର୍ଲ’ ପି.ଟି.ଉଷାଜୀଙ୍କ ଯୋଗଦାନକୁ ଧନ୍ୟବାଦ ଜଣାଉଛି । ପି.ଟି.ଉଷା ଭାରତୀୟ କ୍ରୀଡ଼ା ଜଗତର ଉଜ୍ୱଳ ତାରକା ହୋଇ ରହିଛନ୍ତି । ସେ ଜୀବନରେ ଅନେକ ଚାଲେଞ୍ଜର ସମ୍ମୁଖୀନ ହୋଇଛନ୍ତି ଓ ଅଲମ୍ପିକ ଫାଇନାଲରେ ପ୍ରବେଶ କରିଥିଲେ, ଅଳ୍କକେ ପଦକରୁ ବଂଚିତ ହୋଇଥିଲେ । ଭାରତୀୟ ଆଥଲେଟିକ୍ସ ଇତିହାସରେ ଖୁବ୍ କମ୍ ଅଛନ୍ତି, ଯେଉଁମାନେ ତାଙ୍କ ଭଳି ଟ୍ରାକ୍ ରେକର୍ଡ ହାସଲ କରିଛନ୍ତି । ଉଷା ଜୀ, ସମଗ୍ର ରାଷ୍ଟ୍ର ଆପଣଙ୍କ ପାଇଁ ଗର୍ବିତ । ସବୁଠୁ ଭଲ କଥା ହେଲା ଉଷା ଜୀ କ୍ରୀଡ଼ା ସହ ତାଙ୍କର ସମ୍ପର୍କ ଜାରି ରଖିଛନ୍ତି । ତାଙ୍କର ବ୍ୟକ୍ତିଗତ ଦୃଷ୍ଟିକୋଣ ଓ ଆଭିମୁଖ୍ୟ ଭଲ ପରିଣାମ ଆଣିବା ଆରମ୍ଭ କରିଛି ଓ ଏବେ ତାଙ୍କର ପ୍ରଶିକ୍ଷାର୍ଥୀ ଯଥା ମିସ୍ ତିନ୍ତୁ ଲୁକା ଓ ମିସ୍ ଜିସ୍ନା ମାଥ୍ୟୁ ଆନ୍ତର୍ଜାତିକ ସ୍ତରରେ ନିଜର ନିଜର ଛାପ ଛାଡ଼ିପାରିଛନ୍ତି । ଉଷା ଜୀଙ୍କ ଭଳି ‘ଉଷା ସ୍କୁଲ’ ମଧ୍ୟ ସରଳ ଓ ସୀମିତ ସମ୍ବଳର ଉପଯୋଗ କରି ପ୍ରତ୍ୟେକ ସୁଯୋଗର ସର୍ବଶେଷ୍ଠ ଉପଯୋଗ କରୁଛି । ମୁଁ ଏହି ଅବସରରେ କ୍ରୀଡ଼ା ଓ ଯୁବ ବ୍ୟାପାର ମନ୍ତ୍ରଣାଳୟ, ଭାରତୀୟ କ୍ରୀଡ଼ା ପ୍ରାଧିକରଣ ଓ CPWDକୁ ମଧ୍ୟ ଏହି ପରିଯୋଜନାକୁ ପୂରଣ କରିବା ପାଇଁ ଅଭିନନ୍ଦନ ଜଣାଉଛି । ଏହି ପ୍ରକଳ୍ପ ଅନେକ ପ୍ରତିବନ୍ଧକର ସମ୍ମୁଖୀନ ହୋଇଥିବାରୁ ବିଳମ୍ବ ହୋଇଛି । କିନ୍ତୁ ତଥାପି, ମୂଳରୁ ନହେବା ପରିବର୍ତ୍ତେ ବିଳମ୍ବ ହେବା ବି ଭଲ । ଆମ ସରକାରର ସର୍ବୋଚ୍ଚ ପ୍ରାଥମିକତା ମଧ୍ୟରୁ ଗୋଟିଏ ହେଉଛି ପ୍ରକଳ୍ପକୁ ନିର୍ଦ୍ଧାରିତ ଅବଧି ମଧ୍ୟରେ ପୂରଣ କରିବା ପାଇଁ ତ୍ୱରିତ୍ କାର୍ଯ୍ୟ କରିବା । ବାସ୍ତବରେ ଏହି ପ୍ରକଳ୍ପ 2011 ମସିହାରେ ମଞ୍ଜୁରୀ ପାଇଥିଲା । କିନ୍ତୁ ସିନ୍ଥେଟିକ୍ ଟ୍ରାକ୍ ପାଇଁ ୱାର୍କ ଅର୍ଡର 2015 ମସିହାରେ ଦିଆଯାଇଥିଲା । ମୋତେ କୁହାଯାଇଛି କି ଏହି ଟ୍ରାକ୍ ହେଉଛି ପୂର୍ଣ୍ଣାଙ୍ଗ ଟ୍ରାକ୍ । ଏହାକୁ ଏଭଳି ଢଙ୍ଗରେ ଡିଜାଇନ୍ କରାଯାଇଛି ଯେଉଁଠି ଆହତ ହେବାର ସମ୍ଭାବନା କ୍ଷୀଣ ଓ ଆନ୍ତର୍ଜାତକ ମାନଦଣ୍ଡ ଅନୁରୂପ ହୋଇଛି । ସମାଜରେ ମାନବ ସମ୍ବଳର ବିକାଶ ସହ କ୍ରୀଡ଼ା ଅଙ୍ଗାଅଙ୍ଗୀ ଭାବେ ଜଡ଼ିତ । ମୁଁ ସର୍ବଦା ସ୍ୱୀକାର କରେ ଯେ ଶରୀରକୁ ସୁସ୍ଥ ରଖିବା ବ୍ୟତୀତ କ୍ରୀଡ଼ା ମଧ୍ୟ ସାମଗ୍ରିକ ବିକାଶ କରି ବ୍ୟକ୍ତିତ୍ୱକୁ ପରିବର୍ତ୍ତନ କରାଏ । ଏହା କଠିନ ପରିଶ୍ରମର ଅନୁଶାସନ ଓ ଲୋକନୀତିକୁ ସ୍ଥାପିତ କରିଥାଏ । ଏହା ଜୀବନ ପାଇଁ ଶିକ୍ଷା ପ୍ରଦାନ କରିଥାଏ, ଯାହା ଆମର ଚିନ୍ତାଧାରା ପ୍ରକ୍ରିୟାକୁ ସମୃଦ୍ଧ କରିଥାଏ । ଖେଳ ପଡ଼ିଆ ହେଉଛି ଏକ ମହାନ ଶିକ୍ଷକ । ଖେଳ ପଡ଼ିଆରେ ଜଣେ ଶିଖିବାର ସବୁଠୁ ଭଲ ଜିନିଷ ହେଉଛି ସମାନତା- ଜିତିବା ଓ ହାରିବାର ସମ୍ମୁଖୀନ ହେବା ହେଉଛି ଜୀବନର ଏକ ଅଂଶ । ଆମେ ଜିତିବାରେ ବିନମ୍ର ହେବା ଶିଖିଥାଉ ଓ ଏହା ସହିତ ହାରିବାରେ ମଧ୍ୟ ଭାଙ୍ଗି ପଡ଼ିନଥାଉ । ଗୋଟିଏ ହାରିବା ଅନ୍ତ ନୁହେଁ, ବାସ୍ତବରେ ଏହା ହେଉଛି ପୁଣି ଆଗକୁ ବଢ଼ିବା ଓ ଆକାଂକ୍ଷିତ ଫଳାଫଳକୁ ହାସଲ କରିବାର ଆରମ୍ଭ । ଖେଳ ଟିମ୍ ୱାର୍କକୁ ବଢ଼ାଇଥାଏ । ଏହା ଖୋଲାପଣର ଭାବନା ଓ କ୍ଷମତା ଆଣିଦିଏ ଓ ଆମକୁ ଅନ୍ୟକୁ ସ୍ୱୀକାର କରିବାର ସାମର୍ଥ୍ୟ ମଧ୍ୟ ପ୍ରଦାନ କରିଥାଏ । ଏହା ଜରୁରୀ ଯେ ଆମେ ନିଜ ଦେଶର ଯୁବବର୍ଗଙ୍କ ଜୀବନର ଅଂଶବିଶେଷ ଭାବେ କ୍ରୀଡ଼ାକୁ ଗ୍ରହଣ କରିଛୁ । ମୋ’ ପାଇଁ, ଖେଳରେ ନିମ୍ନଲିଖିତ ବିଶେଷତ୍ୱ ସାମିଲ ଅଛି । ମୁଁ କ୍ରୀଡ଼ା ଶବ୍ଦକୁ ସମ୍ପ୍ରସାରିତ କରି ତାକୁ ଜଣାଇବାକୁ ଚାହୁଁଛି : ଏସ୍ ଫର ସ୍କିଲ୍ – ଏସ୍ ପାଇଁ କୌଶଳ ପି ଫର ପରସିଭେରାନ୍ସ- ପି ପାଇଁ ଅଧ୍ୟବସାୟ ଓ ଫର ଅପ୍ଟିମିଜିମ୍- ଓ ପାଇଁ ଆଶାବାଦୀ ଆର୍ ଫର ରେଜିଲିଏନ୍ସ- ଆର୍ ପାଇଁ ନମନୀୟତା ଟି ଫର ଟେନାସିଟି- ଟି ପାଇଁ ଦୃଢମନା ଏସ୍ ଫର ଷ୍ଟାମିନା- ଏସ୍ ପାଇଁ ଦୈହିକ ସାମର୍ଥ୍ୟ
ପ୍ରଧାନମନ୍ତ୍ରୀ ଦକ୍ଷିଣ ଏସିଆରେ ଭାରତର ରାମସର ସାଇଟ ସର୍ବ ବୃହତ ନେଟୱାର୍କ ହୋଇଥିବାରୁ ଖୁସି ବ୍ୟକ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଉ ଦୁଇଟି ଆଦ୍ରଭୂମି, ଗୁଜୁରାଟର ଖିଜାଦିଆ ବନ୍ୟପ୍ରାଣୀ ଅଭୟାରଣ୍ୟ ଏବଂ ଉତ୍ତରପ୍ରଦେଶରେ ଥିବା ବଖିରା ବନ୍ୟପ୍ରାଣୀ ଅଭୟାରଣ୍ୟକୁ ରାମସର ସାଇଟ ତାଲିକାରେ ଅନ୍ତର୍ଭୁକ୍ତ କରାଯିବା ନେଇ ଖୁସି ବ୍ୟକ୍ତ କରିଛନ୍ତି । କେନ୍ଦ୍ର ପରିବେଶ, ଜଙ୍ଗଲ ଏବଂ ଜଳବାୟୁ ପରିବର୍ତ୍ତନ ମନ୍ତ୍ରୀ ଶ୍ରୀ ଭୁପେନ୍ଦ୍ର ଯାଦବଙ୍କ ଏକ ଟୁଇଟ୍ ଉପରେ ପ୍ରତିକ୍ରିୟା ଦେଇ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: ଭଲ ଖବର! ଭାରତରେ ଦକ୍ଷିଣ ଏସିଆର ରାମସର ସାଇଟଗୁଡିକର ସର୍ବ ବୃହତ ନେଟୱାର୍କ ରହିବା ଦେଶରେ ଉଦ୍ଭିଦ ଏବଂ ଜୀବଜନ୍ତୁଙ୍କ ସୁରକ୍ଷା ତଥା ପ୍ରକୃତି ସହିତ ସୁସମ୍ପର୍କ ରଖିବା ପାଇଁ ଆମର ନାଗରିକଙ୍କ ପ୍ରତିବଦ୍ଧତାକୁ ଦର୍ଶାଉଛି ।
ଓନମ ଅବସରରେ ପ୍ରଧାନମନ୍ତ୍ରୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି

ଓନମ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ବିଶେଷ ଉତ୍ସବ ଓନମ ଅବସରରେ ଶୁଭେଚ୍ଛା, ସକରାତ୍ମକତା, ସ୍ପନ୍ଦନ, ଭାଇଚାରା ଏବଂ ସୌହାର୍ଦ୍ଦ୍ୟ ସହିତ ଜଡିତ ଏକ ଉତ୍ସବ । ମୁଁ ସମସ୍ତଙ୍କ ସ୍ୱାସ୍ଥ୍ୟ ଏବଂ କଲ୍ୟାଣ ପାଇଁ ପ୍ରାର୍ଥନା କରୁଛି ।
ନୂଆଦିଲ୍ଲୀରେ ଭାରତୀୟ ପ୍ରତ୍ନତତ୍ଵ ସର୍ଭେ ସଂସ୍ଥାର ମୁଖ୍ୟାଳୟ ଉଦ୍ଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁଲାଇ 12, 2018ରେ ନୂଆଦିଲ୍ଲୀର ତିଲକ ମାର୍ଗଠାରେ ଭାରତୀୟ ପ୍ରତ୍ନତତ୍ଵ ସର୍ଭେ ସଂସ୍ଥାର ନୂତନ ମୁଖ୍ୟାଳୟ କୋଠାକୁ ଉଦ୍ଘାଟନ କରିବେ । ଅତ୍ୟାଧୁନିକ ବ୍ୟବସ୍ଥା ଥିବା ଏହି ମୁଖ୍ୟାଳୟ ମଧ୍ୟରେ ଶକ୍ତି ସଂରକ୍ଷଣ ଆଲୋକ ବ୍ୟବସ୍ଥା, ବର୍ଷା ଜଳ ଅମଳ ସୁବିଧା ଆଦି ରହିଛି । ନୂତନ ଭବନରେ ଏକ କେନ୍ଦ୍ରୀୟ ପ୍ରତ୍ନତତ୍ଵ ଲାଇବ୍ରେରୀ ରହିଛି ଯେଉଁଥିରେ କି ପାଖାପାଖି 1.5 ଲକ୍ଷ ପୁସ୍ତକ ଓ ପତ୍ରିକା ସ୍ଥାନିତ ହୋଇଛି ।
ଗୁଜୁରାଟର ପ୍ରତିଷ୍ଠା ଦିବସ ଅବସରରେ ଗୁଜୁରାଟର ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ପ୍ରତିଷ୍ଠା ଦିବସ ଅବସରରେ ଗୁଜୁରାଟର ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗୁଜୁରାଟର ପ୍ରତିଷ୍ଠା ଦିବସରେ ଗୁଜରାଟର ଲୋକଙ୍କୁ ମୋର ଶୁଭେଚ୍ଛା । ମହାତ୍ମା ଗାନ୍ଧୀ, ସର୍ଦ୍ଦାର ପଟେଲ ଏବଂ ଅନ୍ୟାନ୍ୟ ମହାନ ବ୍ୟକ୍ତିଙ୍କ ଆଦର୍ଶରେ ଅନୁପ୍ରାଣିତ ହୋଇ ଗୁଜୁରାଟର ଲୋକମାନେ ସେମାନଙ୍କର ବିବିଧ ସଫଳତା ପାଇଁ ପ୍ରଶଂସିତ ହେଉଛନ୍ତି । ଗୁଜରାଟ ଆଗାମୀ ବର୍ଷରେ ଅଗ୍ରଗତି ଜାରି ରଖୁ ।”
ଖ୍ରୀଷ୍ଟମାସ୍ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଖ୍ରୀଷ୍ଟମାସ୍ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । “ସମସ୍ତଙ୍କୁ ଖ୍ରୀଷ୍ଟମାସ୍ ଶୁଭେଚ୍ଛା ଜଣାଉଛି । ଏହି ଅବସରରେ ଆମେ ଯୀଶୁ ଖ୍ରୀଷ୍ଟଙ୍କ ମହାନ ଶିକ୍ଷା ଏବଂ ଏକ କରୁଣାବାନ ଏବଂ ସମତାପୂର୍ଣ୍ଣ ସମାଜ ପ୍ରତିଷ୍ଠା ନେଇ ତାଙ୍କ ପ୍ରୟାସକୁ ସ୍ମରଣ କରୁଛେ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ସୁଖୋଇ-30MKI ଲଢୁଆ ବିମାନରୁ ବ୍ରହ୍ମୋସ କୃଜ କ୍ଷେପଣାସ୍ତ୍ରର ପ୍ରଥମ ସଫଳ ପରୀକ୍ଷଣରେ ଆନନ୍ଦ ପ୍ରକାଶ କଲେ ପ୍ରଧାନମନ୍ତ୍ରୀ

ସୁଖୋଇ-30ଏମକେଆଇ ଲଢ଼ୁଆ ବିମାନରୁ ବ୍ରହ୍ମୋସ କୃଜ କ୍ଷେପଣାସ୍ତ୍ରର (ଆକାଶପଥର ଦ୍ରୂତଗାମୀ କ୍ଷପଣାସ୍ତ୍ର)ସଫଳ ପରୀକ୍ଷଣ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନନ୍ଦ ପ୍ରକାଶ କରିଛନ୍ତି । ଏହି ଉଲ୍ଲେଖନୀୟ କାର୍ଯ୍ୟ ଓ ସଫଳତା ସହିତ ସଂପୃକ୍ତ ସମସ୍ତ ବ୍ୟକ୍ତିବିଶେଷଙ୍କୁ ମଧ୍ୟ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଛନ୍ତି । “ସୁଖୋଇ-30ଏମକେଆଇରୁ ବ୍ରହ୍ମୋସ ଏଏଲସିଏମ କୃଜ କ୍ଷେପଣାସ୍ତ୍ରର ପ୍ରଥମ ସଫଳ ପରୀକ୍ଷଣକୁ ନେଇ ମୁଁ ଆନନ୍ଦିତ । ଏହି ଉଲ୍ଲେଖନୀୟ ସଫଳତା ସହିତ ସଂପୃକ୍ତ ସମସ୍ତ ବ୍ୟକ୍ତିଙ୍କୁ ମୁଁ ଅଭିନନ୍ଦନ ଜଣାଉଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଏଡଭାଣ୍ଟେଜ ଆସାମ – ଗ୍ଲୋବାଲ ଇନଭେଷ୍ଟର ଶିଖର ସମ୍ମିଳନୀ 2018ର ଉଦ୍ଘାଟନୀ ଅଧିବେଶନକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଗୌହାଟୀଠାରେ ଏଡଭାଣ୍ଟେଜ ଆସାମ – ଗ୍ଲୋବାଲ ଇନଭେଷ୍ଟର ଶିଖର ସମ୍ମିଳନୀ 2018ର ଉଦ୍ଘାଟନୀ ଅଧିବେଶନକୁ ସମ୍ବୋଧିତ କରିବେ । ଆସାମ ସରକାରଙ୍କ ପକ୍ଷରୁ ଏହି ଦୁଇଦିନିଆ ସମ୍ମିଳନୀ ଆୟୋଜନ କରାଯାଉଛି । ପୂର୍ବରୁ ଏଭଳି ବୃହତ ଆକାରର ପୁଞ୍ଜିନିବେଶକାରୀ ସମ୍ମିଳନୀ ଆୟୋଜିତ ହୋଇ ନଥିଲା । ଆସାମରେ ପୁଞ୍ଜିନିବେଶକାରୀମାନଙ୍କୁ ଉପଲବ୍ଧ ହେଉଥିବା ରଣନୀତିକ ସୁବିଧାଗୁଡିକୁ ବ୍ୟାପକ ରୂପେ ପ୍ରଦର୍ଶିତ କରିବା ହେଲା ଏହି ସମ୍ମିଳନୀର ଲକ୍ଷ୍ୟ । ରାଜ୍ୟର ବିନିର୍ମାଣ ଭିତ୍ତିଭୂମି ସୁବିଧା ଏବଂ ଏହି ଉଦ୍ୟୋଗ ପାଇଁ ରହିଥିବା ସୁଯୋଗଗୁଡିକୁ ପ୍ରସ୍ତାବିତ ସମ୍ମିଳନୀ ଜରିଆରେ ପରିବ୍ୟାପ୍ତ କରାଯିବ । ଦକ୍ଷିଣ ଓ ଦକ୍ଷିଣ-ପୂର୍ବ ଏସିଆର କ୍ରମବର୍ଦ୍ଧିଷ୍ଣୁ ଅର୍ଥବ୍ୟବସ୍ଥାଗୁଡିକୁ ରପ୍ତାନିଭିତ୍ତିକ ସେବା ଓ ବିନିର୍ମାଣ ସୁଯୋଗ ପ୍ରଦାନ ଲାଗି ଆସାମରେ ଯେଉଁ ରଣନୀତିକ ସୁବିଧା ରହିଛି, ତାକୁ ପୁଞ୍ଜି ବିନିଯୋଗକାରୀମାନଙ୍କ ସମ୍ମୁଖରେ ଉପସ୍ଥାପନ କରାଯିବ । ବିଶେଷକରି ଶକ୍ତି ଉତ୍ପାଦନ, କୃଷି ଓ ଖାଦ୍ୟ ପ୍ରକ୍ରିୟାକରଣ, ଆଇଟି ଓ ଆଇଟି ଆଧାରିତ ସେବା, ନଦୀ ବାରିବାହନ ଓ ବନ୍ଦରଭିତ୍ତିକ ସହରାଞ୍ଚଳ, ପ୍ଲାଷ୍ଟିକ ଓ ପେଟ୍ରୋକେମିକାଲ, ଫାର୍ମାସିଉଟିକାଲ ଓ ମେଡିକାଲ ସରଞ୍ଜାମ, ହସ୍ତତନ୍ତ, ବୟନ ଓ ହସ୍ତଶିଳ୍ପ, ପର୍ଯ୍ୟଟନ, ଆତିଥ୍ୟ ଓ ଚିକିତ୍ସା ସୁବିଧା, ବେସାମରିକ ବିମାନ ଚଳାଚଳ ଓ ପେଟ୍ରୋଲିୟମ ତଥା ପ୍ରାକୃତିକ ବାଷ୍ପ ଭଳି କ୍ଷେତ୍ରଗୁଡ଼ିକରେ ବ୍ୟାପକ ପୁଞ୍ଜି ନିବେଶର ସୁଯୋଗ ରହିଛି । ଏସବୁକୁ ପୁଞ୍ଜି ବିନିଯୋଗକାରୀଙ୍କ ସମ୍ମୁଖରେ ସକାରାତ୍ମକ ଭାବେ ଉପସ୍ଥାପିତ କରାଯିବ ।
ବେନାମୀ ସମ୍ପତ୍ତି କାରବାର ନିଷିଦ୍ଧ ଆଇନ, 1988 ଅଧୀନରେ ନ୍ୟାୟିକ ପ୍ରାଧିକରଣ ନିଯୁକ୍ତି ଓ ଅପିଲ ଟ୍ରିବ୍ୟୁନାଲ ଗଠନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ବେନାମୀ ସମ୍ପତ୍ତି କାରବାର ନିଷିଦ୍ଧ ଆଇନ, (ପିବିପିଟି) 1988 ଅଧୀନରେ ନ୍ୟାୟିକ ପ୍ରାଧିକରଣ ନିଯୁକ୍ତି ଏବଂ ଅପିଲ ଟ୍ରିବ୍ୟୁନାଲ ଗଠନ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ପ୍ରମୁଖ ବିଶେଷତ୍ୱ : ପିବିପିଟି ଆଇନ ଅଧୀନରେ ତିନୋଟି ଅତିରିକ୍ତ ବେଞ୍ଚ ସହିତ ନ୍ୟାୟିକ ପ୍ରାଧିକରଣ ନିଯୁକ୍ତି ଏବଂ ଅପିଲ ଟ୍ରିବ୍ୟୁନାଲ ପ୍ରତିଷ୍ଠା କରାଯିବ । ଆୟକର ବିଭାଗ/କେନ୍ଦ୍ରୀୟ ପ୍ରତ୍ୟକ୍ଷ ଟିକସ ବୋର୍ଡ (ସିବିଡିଟି)ରୁ ସମାନ ସ୍ତର/ପାହ୍ୟାର ବର୍ତ୍ତମାନର ପଦବୀଗୁଡ଼ିକୁ ପରିବର୍ତ୍ତିତ କରାଯାଇ ନ୍ୟାୟିକ ପ୍ରାଧିକରଣ, ନ୍ୟାୟିକ ପ୍ରାଧିକରଣ ବେଞ୍ଚ ଏବଂ ଅପିଲ ଟ୍ରିବ୍ୟୁନାଲକୁ ଅଧିକାରୀ ଏବଂ କର୍ମଚାରୀ ଯୋଗାଇ ଦିଆଯିବ । ଦିଲ୍ଲୀର ଜାତୀୟ ରାଜଧାନୀ ଅଂଚଳରେ ନ୍ୟାୟିକ ପ୍ରାଧିକରଣ ଏବଂ ଅପିଲ ଟ୍ରିବ୍ୟୁନାଲ ବସିବ । ନ୍ୟାୟିକ ପ୍ରାଧିକରଣର ବେଞ୍ଚଗୁଡ଼ିକ କୋଲକାତା, ମୁମ୍ବାଇ ଏବଂ ଚେନ୍ନାଇରେ ପ୍ରତିଷ୍ଠା ହୋଇପାରେ ଏବଂ ଏ ସଂକ୍ରାନ୍ତରେ ଆବଶ୍ୟକ ବିଜ୍ଞପ୍ତି ପ୍ରସ୍ତାବିତ ନ୍ୟାୟିକ ପ୍ରାଧିକରଣର ଅଧ୍ୟକ୍ଷକଙ୍କ ପରାମର୍ଶ ନିଆଯାଇ ଜାରି କରାଯିବ । ଲାଭ : ଏହି ଅନୁମୋଦନ ଫଳରେ ନ୍ୟାୟିକ ପ୍ରାଧିକରଣଙ୍କୁ ପଠାଯାଉଥିବା ମାମଲାଗୁଡ଼ିକର ପ୍ରଭାବୀ ଏବଂ ଉତ୍ତମ ପରିଚାଳନା ସମ୍ଭବ ହୋଇପାରିବ ଏବଂ ନ୍ୟାୟିକ ପ୍ରାଧିକରଣଙ୍କ ଆଦେଶ ବିରୋଧରେ ଅପିଲ ଟ୍ରିବ୍ୟୁନାଲରେ ଦାଖଲ ହେଉଥିବା ଆବେଦନର ଦ୍ରୁତ ସମାଧାନ ହୋଇପାରିବ । ନ୍ୟାୟିକ ପ୍ରାଧିକରଣ ନିଯୁକ୍ତି ପିବିପିଟି ଆଇନ ଅଧୀନରେ ପ୍ରଶାସନିକ କାର୍ଯ୍ୟାନୁଷ୍ଠାନର ପ୍ରାଥମିକ ସ୍ତରର ସମୀକ୍ଷା ଯୋଗାଇଦେବ । ସେହିପରି ଅପିଲ ଟ୍ରିବ୍ୟୁନାଲ ପ୍ରତିଷ୍ଠା ଦ୍ୱାରା ନ୍ୟାୟିକ ପ୍ରାଧିକକରଣଙ୍କ ଦ୍ୱାରା ପିବିପିଟି ଆଇନ ଅଧୀନରେ ପାସ କରାଯାଉଥିବା ଆଦେଶ ବିରୋଧରେ ଅପିଲ କରିବାର ସୁବିଧା ମିଳିପାରିବ ।
ଆତଙ୍କବାଦର ମୁକାବିଲା ଲାଗି ମିଳିତ କାର୍ଯ୍ୟ ଗୋଷ୍ଠୀ ଗଠନ ପାଇଁ ଭାରତ, ମରୋକ୍କୋ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆତଙ୍କବାଦର ମୁକାବିଲା ଲାଗି ଏକ ମିଳିତ କାର୍ଯ୍ୟ ଗୋଷ୍ଠୀ (JWG) ଗଠନ ଲାଗି ଭାରତ ଏବଂ ମରୋକ୍କୋ ମଧ୍ୟରେ ବୁଝାମଣାପତ୍ରକୁ ମଞ୍ଜୁରି ଦେଇଛନ୍ତି । ଏହି ମିଳିତ କାର୍ଯ୍ୟ ଗୋଷ୍ଠୀ ଗଠନ ହେବା ଫଳରେ ଆତଙ୍କବାଦୀ ଆକ୍ରମଣ ସହ ଜଡ଼ିତ ମାମଲାର ସମାଧାନରେ ସହାୟତା ମିଳିପାରିବ । ଆତଙ୍କବାଦୀ ଗତିବିଧି ବିଷୟରେ ସୂଚନା ହାସଲ କରିବା ଅଥବା ଏହାର ଆଦାନପ୍ରଦାନରେ ଏହି ଏମଓୟୁ ଏକ ଆଧାର ରୂପରେ କାର୍ଯ୍ୟ କରିବ ।
ସେବି – ଏଫ୍‌ଆର୍‌ସି, ମଙ୍ଗୋଲିଆ ମଧ୍ୟରେ ଏମ୍‌ଓୟୁ ସ୍ୱାକ୍ଷରକୁ କେନ୍ଦ୍ର କ୍ୟାବିନେଟ୍‌ର ମଞ୍ଜୁରୀ

କେନ୍ଦ୍ର କ୍ୟାବିନେଟ୍ ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ (ସେବି) ଏବଂ ମଙ୍ଗୋଲିଆର ବିତୀୟ ନିୟାମକ ଆୟୋଗ (ଏଫ୍‌ଆର୍‌ସି) ମଧ୍ୟରେ ଏକ ଦ୍ୱିପାକ୍ଷିକ ରାଜିନାମା (ଏମ୍‌ଓୟୁ)ରେ ସ୍ୱାକ୍ଷର କରିବା ନିମନ୍ତେ ମଞ୍ଜୁରୀ ପ୍ରଦାନ କରିଛି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ୍ ଆଜି ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ (ସେବି) ଏବଂ ବିତୀୟ ନିୟାମକ ଆୟୋଗ (ଏଫ୍‌ଆର୍‌ସି), ମଙ୍ଗୋଲିଆ ମଧ୍ୟରେ ଏକ ଦ୍ୱିପାକ୍ଷିକ ରାଜିନାମା (ଏମ୍‌ଓୟୁ)ରେ ସ୍ୱାକ୍ଷର କରିବା ନିମନ୍ତେ ମଞ୍ଜୁରୀ ପ୍ରଦାନ କରିଛି । ପ୍ରମୁଖ ପ୍ରଭାବ: ସେବି ଭଳି ଏଫ୍‌ଆର୍‌ସି ଆନ୍ତର୍ଜାତିକ ପ୍ରତିଭୂତି ଆୟୋଗ ଗୁଡିକର ସଙ୍ଗଠନର ବହୁପକ୍ଷୀୟ ଏମ୍‌ଓୟୁ (ଆଇଓଏସ୍ ସିଓ ଏମ୍‌ଏମ୍‌ଓୟୁ)ର ସହ- ସ୍ୱାକ୍ଷର କର୍ତା ଅଟେ । ତେବେ, ଆଇଓଏସ୍‌ସିଓ ଏମ୍‌ଏମ୍‌ଓୟୁର ପରିସର ମଧ୍ୟରେ ବୈଷୟିକ ସହାୟତାର ବ୍ୟବସ୍ଥା ନାହିଁ । ପ୍ରସ୍ତାବିତ ଦ୍ୱିପାକ୍ଷିକ ରାଜିନାମା ସ୍ୱାକ୍ଷର, ପ୍ରତିଭୂତି ଆଇନ୍‌ର ପ୍ରଭାବଶାଳୀ ପ୍ରବର୍ତନ ନିମନ୍ତେ ସୂଚନା ବଂଟନ ଢାଂଚାକୁ ସୁଦୃଢ଼ କରିବା ନିମନ୍ତେ ଅବଦାନ ରଖିବା ବ୍ୟତୀତ ଏକ ବୈଷୟିକ ସହାୟତା କାର୍ଯ୍ୟକ୍ରମ ସ୍ଥାପିତ କରିବା ନିମନ୍ତେ ସହାୟତା କରିବ । ବୈଷୟିକ ସହାୟତା କାର୍ଯ୍ୟକ୍ରମରୁ କର୍ତୃପକ୍ଷ ମାନଙ୍କୁ ପୁଞ୍ଜି ବଜାର, କ୍ଷମତା ନିର୍ମାଣ କାର୍ଯ୍ୟକଳାପ ଏବଂ କର୍ମଚାରୀମାନଙ୍କ ନିମନ୍ତେ ତାଲିମ୍ କାର୍ଯ୍ୟକ୍ରମ ସହିତ ସମ୍ବନ୍ଧିତ ମାମଲା ଗୁଡିକରୁ ପରାମର୍ଶ ମାଧ୍ୟମରେ ଲାଭ ହେବ । ପୃଷ୍ଠଭୂମି: ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ (ସେବି)ର ସ୍ଥାପନା ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ ଅଧିନିୟମ, ୧୯୯୨ ଅନୁସାରେ ଭାରତରେ ପ୍ରତିଭୂତି ବଜାରକୁ ନିୟନ୍ତ୍ରିତ କରିବା ନିମନ୍ତେ ସ୍ଥାପନ କରା ଯାଇଥିଲା । ସେବିର ଉଦ୍ଦେଶ୍ୟ ନିବେଶକ ମାନଙ୍କର ସ୍ୱାର୍ଥକୁ ସୁରକ୍ଷା ପ୍ରଦାନ କରିବା ଏବଂ ଭାରତରେ ପ୍ରତିଭୂତି ବଜାର ଗୁଡିକର ବିକାଶକୁ ବ୍ୟାପକ କରିବା । ସେବି ଅଧିନିୟମ, ୨୦୦୨ର ଧାରା ୧୧ର ଉପଧାରା (୨) ଖଣ୍ଡ (ଆଇବି) ସେବିକୁ ବୋର୍ଡ ଭଳି କାର୍ଯ୍ୟ କରୁଥିବା, ଭାରତ ଭିତରେ କିମ୍ବା ଭାରତ ବାହାରର ଅନ୍ୟ ପ୍ରାଧିକରଣ ଗୁଡିକରୁ ତଥ୍ୟ ମାଗିବା କିମ୍ବା ସୂଚନା ଦେବା ପାଇଁ ଅଧିକାର ଦେଇଥାଏ । ଅନ୍ୟ ନିୟମ ଗୁଡିକର ସୁବିଧା ଅନୁସାରେ, ପ୍ରତିଭୂତି ଆଇନ୍ ସମ୍ବନ୍ଧିତ ଉଲ୍ଲଙ୍ଘନକୁ ରୋକିବା କିମ୍ବା ଜାଣିବା ପାଇଁ ଚେଷ୍ଟା କରିବା । ଭାରତ ବାହାରେ କୌଣସି ପ୍ରାଧିକରଣକୁ କୌଣସି ପ୍ରକାରର ତଥ୍ୟ ପ୍ରସ୍ତୁତ କରିବା ନିମନ୍ତେ, ସେବି କେନ୍ଦ୍ର ସରକାରଙ୍କର ପୂର୍ବ ଅନୁମୋଦନ ଯୋଗୁଁ ଏଭଳି ପ୍ରାଧିକରଣ ସହିତ ଏକ ବ୍ୟବସ୍ଥା କିମ୍ବା ବୁଝାମଣା କରି ପାରିବ । ଏହି ପୃଷ୍ଠଭୂମିରେ ଏଫ୍‌ଆର୍‌ସି ସେବି ସହିତ ପାରସ୍ପରିକ ସହଯୋଗ ଏବଂ ବୈଷୟିକ ସହାୟତା ନିମନ୍ତେ ଦ୍ୱିପାକ୍ଷିକ ବୁଝାମଣା କରିବା ଉପରେ ସ୍ୱାକ୍ଷର କରିବା ନିମନ୍ତେ ଅନୁରୋଧ କରିଛି । ବର୍ତମାନ ସୁଦ୍ଧା, ସେବି ଅନ୍ୟ ଦେଶ ଗୁଡିକର ପୁଞ୍ଜି ବଜାରର ନିୟନ୍ତ୍ରକମାନଙ୍କ ସହିତ ୨୭ଟି ଦ୍ୱିପାକ୍ଷିକ ବୁଝାମଣା କରିବା ନିମନ୍ତେ ସ୍ୱାକ୍ଷର କରି ସାରିଛି । ୨୦୦୬ରେ ସ୍ଥାପିତ, ବିତୀୟ ନିୟାମକ ଆୟୋଗ (ଏଫ୍‌ଆର୍‌ସି) ଏକ ସଂସଦୀୟ ପ୍ରାଧିକରଣ ଅଟେ, ଯାହା ଅଣ- ବ୍ୟାଙ୍କିଙ୍ଗ କ୍ଷେତ୍ରର ଯାଂଚ ଏବଂ ନିୟମିତକରଣ ନିମନ୍ତେ ବାଧ୍ୟ ଅଟେ । ବୀମା ଏବଂ ପ୍ରତିଭୂତି ବଜାର ଏବଂ ମାଇକ୍ରୋ ଫାଇନାନ୍ସ ଉଦ୍ୟୋଗର ପ୍ରତିଭାଗୀମାନେ ଏଥି ମଧ୍ୟରେ ଅନ୍ତର୍ଭୁକ୍ତ । ଏଫ୍‌ଆର୍‌ସି ସ୍ଥିର ଏବଂ ସୁଦୃଢ଼ ବିତୀୟ ବଜାର ପ୍ରଦାନ କରିବା ନିମନ୍ତେ ଦାୟୀ ଅଟେ । ଆୟୋଗ ଅଣ – ବ୍ୟାଙ୍କିଙ୍ଗ ବିତୀୟ ସଂସ୍ଥା ସମୂହ, ବୀମା କମ୍ପାନୀ ଏବଂ ପ୍ରତିଭୂତି ଫାର୍ମ ଏବଂ ଜମା ଏବଂ ଋଣ ପ୍ରଦାନକାରୀ ସମିତି ଗୁଡିକ ଉପରେ କ୍ଷମତାର ପ୍ରୟୋଗ କରିଥାଏ । ଏହା ସହିତ, ଏହା ବ୍ୟକ୍ତିଗତ ବିତୀୟ ବଜାର ଗ୍ରାହକ (ପ୍ରତିଭୂତି ଧାରକ, ଘରୋଇ ଏବଂ ବିଦେଶୀ ନିବେଶକ ଏବଂ ବୀମା ପଲିସିଧାରକ) ମାନଙ୍କର ଅଧିକାର ଗୁଡିକୁ ସୁନିଶ୍ଚିତ କରାଇ ଥାଏ ଏବଂ ଏସବୁକୁ ବିତୀୟ ଠକେଇରୁ ସୁରକ୍ଷିତ ରଖିଥାଏ ।
କେନ୍ଦ୍ର ସରକାରୀ କର୍ମଚାରୀ ଓ ପେନସନଭୋଗୀମାନଙ୍କୁ  ପାର୍ବଣ ଭେଟି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ସରକାରୀ କର୍ମଚାରୀ ଏବଂ ପେନସନଭୋଗୀ ମାନଙ୍କୁ ଯଥାକ୍ରମେ ମହଙ୍ଗା ଭତ୍ତା (ଡିଏ) ଏବଂ ମହଙ୍ଗା ସହାୟତା (ଡିଆର)ର ଅତିରିକ୍ତ ୪% ଜାରି କରିବା ପ୍ରସ୍ତାବକୁ ମଞ୍ଜୁର କରାଯାଇଛି । ପାର୍ବଣ ଋତୁ ପୂର୍ବରୁ କେନ୍ଦ୍ର ସରକାରୀ କର୍ମଚାରୀ ଓ ପେନସନଭୋଗୀମାନଙ୍କ ଲାଭ ପାଇଁ ଏହି ପଦକ୍ଷେପ ଗ୍ରହଣ କରାଯାଇଛି । ଜୁନ ୨୦୨୨ରେ ଶେଷ ହେଉଥିବା ଅବଧିରେ ସର୍ବଭାରତୀୟ ଉପଭୋକ୍ତା ମୂଲ୍ୟ ସୂଚକାଙ୍କର ୧୨ ମାସିଆ ହାରାହାରୀ ବୃଦ୍ଧି ପ୍ରତିଶତକୁ ଆଧାର କରି ଡିଏ ଏବଂ ଡିଆରରେ ଏହି ବୃଦ୍ଧି କରାଯାଇଛି । ୧ ଜୁଲାଇ, ୨୦୨୨ ଠାରୁ କେନ୍ଦ୍ର ସରକାରୀ କର୍ମଚାରୀ ଏବଂ ପେନସନଭୋଗୀମାନେ ଯଥାକ୍ରମେ ଅଧିକ ପରିମାଣର ମହଙ୍ଗା ଭତ୍ତା ଓ ମହଙ୍ଗା ସହାୟତା ପାଇବା ଲାଗି ହକଦାର ହେବେ । କେନ୍ଦ୍ର ସରକାରୀ କର୍ମଚାରୀଙ୍କ ମହଙ୍ଗା ଭତ୍ତାରେ ବୃଦ୍ଧି କାରଣରୁ ରାଜକୋଷ ଉପରେ ବାର୍ଷିକ ୬,୫୯୧ କୋଟି ଟଙ୍କାର ବୋଝ ପଡ଼ିବ ବୋଲି ଆକଳନ କରାଯାଇଛି । ସେହିପରି ୨୦୨୨-୨୩ ଆର୍ଥିକ ବର୍ଷ (ଜୁଲାଇ, ୨୦୨୨ରୁ ଫେବୃଆରୀ ୨୦୨୩ ପର୍ଯ୍ୟନ୍ତ ୮ ମାସର ଅବଧି)ରେ ଏଥିପାଇଁ ସରକାର ୪,୩୯୪ କୋଟି ଟଙ୍କା ରାଜକୋଷରୁ ବ୍ୟୟ କରିବେ । ଅନ୍ୟପକ୍ଷରେ ପେନସନଭୋଗୀଙ୍କ ମହଙ୍ଗା ସହାୟତା ବୃଦ୍ଧି କାରଣରୁ ରାଜକୋଷ ଉପରେ ବାର୍ଷିକ ୬ହଜାର ୨୬୧ କୋଟି ୨୦ ଲକ୍ଷ ଟଙ୍କା ବୋଝ ପଡ଼ିବ ବୋଲି ଅନୁମାନ କରାଯାଉଛି । ୨୦୨୨-୨୩ ଆର୍ଥିକ ବର୍ଷ (ଜୁଲାଇ, ୨୦୨୨ରୁ ଫେବୃଆରୀ ୨୦୨୩ ପର୍ଯ୍ୟନ୍ତ ୮ ମାସର ଅବଧି)ରେ ସରକାର ଏଥିପାଇଁ ରାଜକୋଷରୁ ୪,୧୭୪.୧୨ କୋଟି ଟଙ୍କା ବ୍ୟୟ କରିବେ । ଉଭୟ ମହଙ୍ଗା ଭତ୍ତା ଏବଂ ମହଙ୍ଗା ସହାୟତାକୁ ମିଶାଇଲେ ସରକାରଙ୍କୁ ପ୍ରତିବର୍ଷ ରାଜକୋଷରୁ ୧୨,୮୫୨.୫୬ କୋଟି ଟଙ୍କା ବ୍ୟୟ କରିବାକୁ ପଡ଼ିବ । ସେହିପରି ୨୦୨୨-୨୩ ଆର୍ଥିକ ବର୍ଷ (ଜୁଲାଇ, ୨୦୨୨ରୁ ଫେବୃଆରୀ ୨୦୨୩ ପର୍ଯ୍ୟନ୍ତ ୮ ମାସର ଅବଧି)ରେ ଏଥିପାଇଁ ରାଜକୋଷ ଉପରେ ୮ହଜାର ୫୬୮.୩୬ କୋଟି ଟଙ୍କାର ବ୍ୟୟଭାର ପଡ଼ିବ ।
“ରନ ଫର ରିଓ” ର ଶୁଭାରମ୍ଭ କଲେ ପ୍ରଧାନମନ୍ତ୍ରୀ, ରାଷ୍ଟ୍ର ପାଇଁ ସର୍ବୋତ୍ତମ କ୍ରୀଡା ନୈପୁଣ୍ୟ ପ୍ରଦର୍ଶନ କରିବାକୁ ଆହ୍ଵାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ମେଜର ଧ୍ୟାନଚାନ୍ଦ ଜାତୀୟ ଷ୍ଟାଡିୟମଠାରେ “ରନ ଫର ରିଓ” ଗଣଦୌଡକୁ ପତାକା ଦେଖାଇ ଉଦ୍ଘାଟନ କରିଥିଲେ। ପ୍ରଧାନମନ୍ତ୍ରୀ କହିଲେ ଯେ, ଭାରତୀୟ ଦଳର ପ୍ରତ୍ୟେକ ଖେଳାଳୀ ନିଜ ସ୍ଥାନ ହାସଲ କରିବା ପାଇଁ ଖୁବ ପରିଶ୍ରମ କରିଛନ୍ତି ଏବଂ ସେମାନେ ରିଓ ଅଲିମ୍ପିକ୍ସ କ୍ରୀଡାରେ ଦେଶ ପାଇଁ ନିଶ୍ଚିତ ଭାବରେ ନିଜର ସର୍ବୋତ୍ତମ କ୍ରୀଡା ନୈପୁଣ୍ୟ ପ୍ରଦର୍ଶନ କରିବେ । ଭାରତୀୟ ଖେଳାଳୀମାନେ ବିଶ୍ୱବାସୀଙ୍କ ହୃଦୟ ଜୟ କରିପାରିବେ ଏବଂ ଭାରତ କଣ ତାହା ବିଶ୍ୱବାସୀଙ୍କୁ ଦେଖାଇଦେଇ ପାରିବେ ବୋଲି ମୋର ବିଶ୍ୱାସ । 2020ରେ ଟୋକିଓରେ ଅନୁଷ୍ଠିତ ହେବାକୁ ଥିବା ଅଲିମ୍ପିକ୍ସ କ୍ରୀଡା ପାଇଁ ଆଜିଠାରୁ ପ୍ରସ୍ତୁତ ହେବା ଲାଗି ସେ ଦେଶର କ୍ରୀଡାବିତ ମାନଙ୍କୁ ଆହ୍ୱାନ କରିଥିଲେ । ଦେଶର ପ୍ରତ୍ୟେକ ଜିଲ୍ଲାରୁ ଅନ୍ତତଃ ଜଣେ ଖେଳାଳୀ ପରବର୍ତ୍ତୀ ଅଲିମ୍ପିକ୍ସ ପାଇଁ ଯୋଗ୍ୟତା ହାସଲ କରିବା ସକାଶେ ସେ ଦେଶବାସୀଙ୍କୁ ଆହ୍ୱାନ କରିଥିଲେ । କ୍ରୀଡାବିତମାନେ ରିଓ ବାତାବରଣ ସହ ନିଜକୁ ଖାପ ଖୁଆଇ ଯେପରି ଖେଳି ପାରିବେ ସେଥିପାଇଁ ଏଥର ଭାରତୀୟ ଦଳକୁ ଆଗରୁ ପଠାଯାଇଛି । ପ୍ରଧାନମନ୍ତ୍ରୀ ସମସ୍ତ ଖେଳାଳୀଙ୍କୁ ଶୁଭକାମନା ଜଣାଇବା ସହ ଖେଳ ଜୀବନର ଏକ ଆବଶ୍ୟକତା ଏବଂ ସମସ୍ତେ ଖେଳନ୍ତୁ ଓ ପ୍ରସନ୍ନ ରହନ୍ତୁ ବୋଲି କହିଥିଲେ । ପରେ ପ୍ରଧାନମନ୍ତ୍ରୀ ଅଲିମ୍ପିକ୍ସ କ୍ରୀଡା ସମ୍ପର୍କିତ ସୂଚନା ପୁସ୍ତକ ଉନ୍ମୋଚନ କରିବା ସହ “ରନ ଫର ରିଓ” ଗଣଦୌଡକୁ ପତାକା ଦେଖାଇ ଉଦ୍ଘାଟନ କରିଥିଲେ ।
କେନ୍ଦ୍ର କ୍ୟାବିନେଟରେ ଗୃହୀତ ହେଲା 4ଟି ଗୁରୁତ୍ୱପୂର୍ଣ୍ଣ ବସ୍ତୁ ଓ ସେବା କର ବିଲ୍

କେନ୍ଦ୍ର କ୍ୟାବିନେଟ ଆଜି ବସ୍ତୁ ଓ ସେବା କର ସଂକ୍ରାନ୍ତ 4ଟି ଗୁରୁତ୍ୱପୂର୍ଣ୍ଣ ବିଲ୍ କୁ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ 4ଟି ଯାକ ବିଲ୍ ଉପରେ ଆଲୋଚନା କରାଯିବା ପରେ ଏସବୁକୁ ଅନୁମୋଦନ କରାଯାଇଛି । ଏହି ବିଲ୍ ଗୁଡିକ ହେଲା – 1. କେନ୍ଦ୍ରୀୟ ବସ୍ତୁ ଓ ସେବା କର ବିଲ୍ 2017 (ସିଜିଏସଟି ବିଲ୍) 2. ସମନ୍ୱିତ ବସ୍ତୁ ଓ ସେବା କର ବିଲ୍ 2017 (ଆଇଜିଏସଟି ବିଲ୍) 3. କେନ୍ଦ୍ରଶାସିତ ଅଂଚଳ ବସ୍ତୁ ଓ ସେବା କର ବିଲ୍ 2017 (ୟୁଟିଜିଏସଟି ବିଲ୍) 4. ବସ୍ତୁ ଓ ସେବା କର (ରାଜ୍ୟମାନଙ୍କୁ କ୍ଷତିପୁରଣ) ବିଲ୍ 2017 (କ୍ଷତିପୁରଣ ବିଲ୍) ଏହି 4ଟି ବିଲ୍ ପୂର୍ବରୁ ବସ୍ତୁ ଓ ସେବା କର (ଜିଏସଟି) ପରିଷଦରେ ଗୃହୀତ ହୋଇସାରିଛି । ପରିଷଦ ପକ୍ଷରୁ ଗତ 6 ମାସ ମଧ୍ୟରେ 12ଟି ବୈଠକ ଡକାଯାଇ କ୍ଲଜ ୱାରି ଆଲୋଚନା ହେବା ପରେ 4ଟି ଯାକ ବିଲ୍ କୁ ଅନୁମୋଦନ କରାଯାଇଥିଲା । କେନ୍ଦ୍ରୀୟ ବସ୍ତୁ ଓ ସେବା କର ବିଲ୍ ର ବ୍ୟବସ୍ଥା ଅନୁଯାୟୀ କେନ୍ଦ୍ର ସରକାର ବସ୍ତୁ ଓ ସେବା ସାମଗ୍ରୀର ଆନ୍ତଃରାଜ୍ୟ ଯୋଗାଣ ଉପରେ ଟିକସ ବସାଇବେ ଓ ଟିକସ ସଂଗ୍ରହ କରିବେ । ଅପରପକ୍ଷରେ ସମନ୍ୱିତ ଜିଏସଟି ବିଲ୍ ର ପ୍ରାବଧାନ ଅନୁଯାୟୀ ମଧ୍ୟ କେନ୍ଦ୍ର ସରକାର ସେବା ଓ ସାମଗ୍ରୀର ଆନ୍ତଃରାଜ୍ୟ ଚାଲାଣ ଉପରେ କର ବସାଇବା ସହ ଟିକସ ସଂଗ୍ରହ କରିପାରିବେ । କେନ୍ଦ୍ରଶାସିତ ଅଂଚଳ ଜିଏସଟି ବିଲ୍ ର ପ୍ରାବଧାନ ବଳରେ କେନ୍ଦ୍ର ସରକାର ତାଙ୍କ ପରିଚାଳନାଧିନ କେନ୍ଦ୍ରଶାସିତ ଅଂଚଳ ମଧ୍ୟରେ କର ବସାଇବା ସହ ଟିକସ ସଂଗ୍ରହ କରିବେ । ଏଥିଲାଗି ଆଉ ଆଇନ ପ୍ରଣୟନ କରିବାକୁ ପଡିବ ନାହିଁ । କେନ୍ଦ୍ରଶାସିତ ଅଂଚଳ ଜିଏସଟି ରାଜ୍ୟ ଜିଏସଟି ଢ଼ାଂଚା ସହ ସମାନ ରହିଛି । ସେହିପରି କ୍ଷତିପୁରଣ ବିଲ୍ 2017 ଅନୁଯାୟୀ ବସ୍ତୁ ଓ ସେବା କର କାର୍ଯ୍ୟକାରୀ କରିବା ବେଳେ କ୍ଷତି ସହୁଥିବା ରାଜ୍ୟମାନଙ୍କୁ କ୍ଷତିପୁରଣ ଆର୍ଥିକ ସହାୟତା ଦେବା ଲାଗି ବ୍ୟବସ୍ଥା ହୋଇଛି । ତେବେ ଏହା 5 ବର୍ଷ ପର୍ଯ୍ୟନ୍ତ ଦିଆଯିବ ଏବଂ ଶତ ପ୍ରତିଶତ କ୍ଷତିପୁରଣ ରାଜ୍ୟମାନଙ୍କୁ ମିଳିବ । ସମ୍ବିଧାନର 101 ତମ ସଂଶୋଧନ ଆଇନ 2016 ଅନ୍ତର୍ଗତ ସେକ୍ସନ 18 ଆଧାରରେ ଏହି କ୍ଷତିପୁରଣ ଦିଆଯିବ । ବସ୍ତୁ ଓ ସେବା କର ପରିଷଦର ସୁବ୍ୟବସ୍ଥିତ କାର୍ଯ୍ୟ ସହିତ କେନ୍ଦ୍ର ସରକାର ଆସନ୍ତା ଜୁଲାଇ ପହିଲାରୁ ସମଗ୍ର ଦେଶରେ ଏକୀକୃତ କର – ବସ୍ତୁ ଓ ସେବା କର ବ୍ୟବସ୍ଥା ଲାଗୁ କରିବା ନେଇ ଘୋଷଣା କରିଛନ୍ତି । ଅର୍ଥ ମନ୍ତ୍ରୀ ମଧ୍ୟ ତାଙ୍କ ବଜେଟ୍ ଅଭିଭାଷଣରେ ବସ୍ତୁ ଓ ସେବା କର ବିଲ୍ ରେ ଥିବା ବିଭିନ୍ନ ବ୍ୟବସ୍ଥା ସମ୍ପର୍କରେ ବ୍ୟାପକ ଭାବେ ଶିଳ୍ପ ଓ ବ୍ୟାପାର ଜଗତ ଏବଂ ଉପଭୋକ୍ତାମାନଙ୍କୁ ସଚେତନ କରାଇବା ବିଷୟରେ ସମ୍ୟକ ସୂଚନା ଦେଇଥିଲେ ।
ରାଜ୍ୟଗୋଷ୍ଠୀ କ୍ରୀଡ଼ା-2018ର ଟେବୁଲ ଟେନିସ୍ ପଦକ ବିଜେତାଙ୍କ ସହ ପ୍ରଧାନମନ୍ତ୍ରୀଙ୍କ ଭାବ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଆଜି ରାଜ୍ୟଗୋଷ୍ଠୀ କ୍ରୀଡ଼ା- 2018 ର ଟେବୁଲ ଟେନିସ୍ ପଦକ ବିଜେତାଙ୍କ ସହ ଭାବ ବିନିମୟ କରିଛନ୍ତି । ଏହି କ୍ରୀଡ଼ାବିତମାନେ ଆଜି ପ୍ରଧାନମନ୍ତ୍ରୀଙ୍କୁ ନୂଆଦିଲ୍ଲୀର ସଂସଦ ଭବନ ଠାରେ ସାକ୍ଷାତ କରିଥିଲେ । ପଦକ ବିଜେତାମାନଙ୍କୁ ଅଭିନନ୍ଦନ ଜ୍ଞାପନ କରି ପ୍ରଧାନମନ୍ତ୍ରୀ କହିଲେ ଯେ ସେମାନଙ୍କର ଉଲ୍ଲେଖନୀୟ କ୍ରୀଡା ପ୍ରଦର୍ଶନ ଭାରତକୁ ବିଶ୍ୱ ସ୍ତରରେ ପହଞ୍ଚାଇଛି । ସେମାନଙ୍କ ଲାଗି ସମଗ୍ର ଦେଶ ଗର୍ବ ଓ ଗୌରବ ଅନୁଭବ କରେ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଲେ ଯେ ଦେଶରେ କ୍ରୀଡ଼ା ପ୍ରତିଭାମାନେ ଛୋଟ ଛୋଟ ଟାଉନରେ ରହିଛନ୍ତି । ଏକଥା ସଭିଏଁ ସ୍ୱୀକାର କରିବେ । ତେଣୁ ସେମାନଙ୍କୁ ଚିହ୍ନଟ କରାଯାଇ ସେମାନେ କିଭଳି ଉତ୍ତମ ଓ ଗୁଣାତ୍ମକ ତାଲିମ ପାଇପାରିବେ ତାହା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଏହି ଅବସରରେ କେନ୍ଦ୍ର ପେଟ୍ରୋଲିୟମ୍ ଓ ପ୍ରାକୃତିକ ବାଷ୍ପ ମନ୍ତ୍ରୀ ଶ୍ରୀ ଧର୍ମେନ୍ଦ୍ର ପ୍ରଧାନ ଏବଂ ଯୁବ ବ୍ୟାପାର ଓ କ୍ରୀଡ଼ା ରାଷ୍ଟ୍ର ମନ୍ତ୍ରୀ ଏବଂ ସୂଚନା ଓ ପ୍ରସାରଣ ମନ୍ତ୍ରୀ (ସ୍ୱାଧୀନ ଦାୟିତ୍ୱ) କର୍ଣ୍ଣେଲ ରାଜ୍ୟବର୍ଦ୍ଧନ ସିଂହ ରାଠୋର ଉପସ୍ଥିତ ଥିଲେ ।
ଗୁଜୁରାଟର ଜିଲ୍ଲା ପଞ୍ଚାୟତ ସଦସ୍ୟଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜୁରାଟର ଜିଲ୍ଲା ପଞ୍ଚାୟତ ସଦସ୍ୟଙ୍କୁ ଭେଟିଛନ୍ତି । ଗ୍ରାମଗୁଡିକରେ ଜୀବନଶୈଳୀ ଏବଂ ଭିତ୍ତିଭୂମିରେ ଉନ୍ନତି ଆଣିବା ପାଇଁ ସେମାନଙ୍କ ମତାମତକୁ ସେ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଗୁଜୁରାଟର ଜିଲ୍ଲା ପଞ୍ଚାୟତ ସଦସ୍ୟଙ୍କ ସହ ଏକ ସୁନ୍ଦର ବୈଠକ ହୋଇଥିଲା । ଗ୍ରାମଗୁଡିକରେ ଜୀବନଶୈଳୀ ତଥା ଭିତ୍ତିଭୂମିରେ ଉନ୍ନତି ଆଣିବା ପାଇଁ ସେମାନଙ୍କର ଅନ୍ତର୍ନିହିତ ମତ ରହିଥିଲା ।”
ମନ କି ବାତ ପାଇଁ ବିଚାର ଓ ମତାମତ ଆହ୍ୱାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୨୮,୨୦୨୨ ପୂର୍ବାହ୍ନ ୧୧ଟା ବେଳେ ପ୍ରସାରିତ ହେବାକୁ ଥିବା ମନ କି ବାତ କାର୍ଯ୍ୟକ୍ରମର ଆଗାମୀ ଅଧ୍ୟାୟ ପାଇଁ ଦେଶବାସୀଙ୍କ ଠାରୁ ବିଚାର ଓ ମତାମତ ଆହ୍ୱାନ କରିଛନ୍ତି । ମନ କି ବାତ ପାଇଁ ମତାମତ MyGov, Namo Appରେ ପଠାଇ ହେବ କିମ୍ବା ୧୮୦୦-୧୧-୭୮୦୦ ନମ୍ବର ଡାଏଲ କରି ବାର୍ତ୍ତା ରେକର୍ଡ ହୋଇପାରିବ । MyGov ଆମନ୍ତ୍ରଣକୁ ଶେୟାର କରି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଅଗଷ୍ଟ ୨୮ର #MannKiBaat କାର୍ଯ୍ୟକ୍ରମ ପାଇଁ ଆପଣମାନଙ୍କ ବିଚାର ଓ ମତାମତ ଅପେକ୍ଷାରେ ରହିଲି । MyGov କିମ୍ବା Namo Appରେ ନିଜ ବିଚାର ଲେଖନ୍ତୁ । ନଚେତ, ୧୮୦୦-୧୧-୭୮୦୦ ନମ୍ବର ଡାଏଲ କରି ବାର୍ତ୍ତା ରେକର୍ଡ କରାନ୍ତୁ ।” https://www.mygov.in/group-issue/inviting-ideas-mann-ki-baat-prime-minister-narendra-modi-28th-august-2022/?target=inapp&type=group_issue&nid=333371"
ସାଇବର ନିରାପତ୍ତା କ୍ଷେତ୍ରରେ ଭାରତ ଓ ଭିଏତନାମ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ସାଇବର ନିରାପତ୍ତା କ୍ଷେତ୍ରରେ ସହଯୋଗକୁ ବ୍ୟାପକ କରିବା ସକାଶେ ଭାରତ ଓ ଭିଏତନାମ ଏକ ବୁଝାମଣା ପତ୍ରରେ ସ୍ୱାକ୍ଷର କରିଛନ୍ତି । ଏହି ବୁଝାମଣାକୁ ପିଛିଲା ଭାବେ କେନ୍ଦ୍ର କ୍ୟାବିନେଟ ଅନୁମୋଦନ କରିଛି । ଆଜି (18.01.2017) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା କରାଯାଇ ଅନୁମୋଦନ ଦିଆଯାଇଥିଲା । ଭିଏତନାମର ରାଜଧାନୀ ହାନୋଇଠାରେ ସେପ୍ଟେମ୍ବର 3, 2016 ରେ ଭାରତର ଇଣ୍ଡିଆନ କମ୍ପ୍ୟୁଟର ଏମର୍ଜେନ୍ସୀ ରେସପନ୍ସ ଟିମ୍ ଏବଂ ଭିଏତନାମର ସାଇବର ସିକ୍ୟୁରିଟି ବିଭାଗ ମଧ୍ୟରେ ଏହି ବୁଝାମଣା ହୋଇଥିଲା । ବୁଝାମଣା ଅନୁଯାୟୀ ଦୁଇ ଦେଶକୁ ସୁହାଇବା ଭଳି ପରସ୍ପରର ବିଭାଗୀୟ ଅନୁଷ୍ଠାନମାନଙ୍କର ସାମର୍ଥ୍ୟ ବୃଦ୍ଧି କରାଯିବ ଏବଂ ଏ କ୍ଷେତ୍ରରେ ସହଯୋଗ ବୃଦ୍ଧି କରାଯିବ ।
ଯୁକ୍ତରାଷ୍ଟ୍ର ଆମେରିକାର ୨୪୬ ତମ ସ୍ୱାଧୀନତା ଦିବସ ଅବସରରେ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୁକ୍ତରାଷ୍ଟ୍ର ଆମେରିକାର ୨୪୬ତମ ସ୍ୱାଧୀନତା ଦିବସରେ ରାଷ୍ଟ୍ରପତି ଜୋ ବାଇଡେନ, ଉପରାଷ୍ଟ୍ରପତି କମଲା ହାରିସ ଏବଂ ଆମେରିକାର ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଯୁକ୍ତରାଷ୍ଟ୍ର ଆମେରିକାର ୨୪୬ତମ ସ୍ୱାଧୀନତା ଦିବସରେ, ପୋଟସ୍‌, ଜୋ ବାଇଡେନ, ଉପରାଷ୍ଟ୍ରପତି କମଲା ହାରିସ୍ ଏବଂ ଆମେରିକାର ଲୋକଙ୍କୁ ମୋର ଶୁଭେଚ୍ଛା ଓ ଅଭିନନ୍ଦନ ।”
ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡାରେ ରୌପ୍ୟ ପଦକ ବିଜେତା ବ୍ୟାଡମିଣ୍ଟନ ଦଳକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ଜିତିଥିବା ବ୍ୟାଡମିଣ୍ଟନ ଦଳକୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡାରେ ରୌପ୍ୟ ପଦକ ଜିତିଥିବା ଭାରତୀୟ ବ୍ୟାଡମିଣ୍ଟନ ଦଳର @srikidambi, @satwiksairaj, @buss_reddy, @lakshya_sen, @Shettychirag04, Treesa Jolly, Aakarshi Kashyap, @P9Ashwini, Gayatri Gopichand and @Pvsindhu1ଙ୍କୁ ଶୁଭେଚ୍ଛା । ସେମାନଙ୍କ ସଫଳତାରେ ଗର୍ବିତ ।” “ଭାରତରେ ବ୍ୟାଡମିଣ୍ଟନ ବେଶ ଲୋକପ୍ରିୟ ଖେଳ । ରାଜ୍ୟଗୋଷ୍ଠୀ କ୍ରୀଡାରେ ରୌପ୍ୟ ପଦକ ବ୍ୟାଡମିଣ୍ଟନକୁ ଆହୁରି ଲୋକପ୍ରିୟ କରିବ ଓ ଆଗାମୀ ଦିନରେ ଅଧିକ ଲୋକ ଏହାକୁ ଆପଣାଇବେ ।”
ବିଶ୍ଵର ସର୍ବପ୍ରଥମ ଫିଲିପ କୋଟଲର ପ୍ରେସିଡେନସିଆଲ ପୁରସ୍କାରରେ ସମ୍ମାନିତ ହେଲେ ପ୍ରଧାନମନ୍ତ୍ରୀ

ନୂଆଦିଲ୍ଲୀର 7 ଲୋକ କଲ୍ୟାଣ ମାର୍ଗଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସର୍ବପ୍ରଥମ ଫିଲିପ କୋଟଲର ପ୍ରେସିଡେନସିଆଲ ପୁରସ୍କାର ଗ୍ରହଣ କରିଛନ୍ତି । ଏହି ପୁରସ୍କାର ତିନୋଟି ଆଧାର – ପିପୁଲ, ପ୍ରଫିଟ ଏବଂ ପ୍ଲାନେଟ ଉପରେ କେନ୍ଦ୍ରିତ । ଏହି ପୁରସ୍କାର ପ୍ରତ୍ୟେକ ବର୍ଷ କୌଣସି ଏକ ରାଷ୍ଟ୍ରର ନେତାଙ୍କୁ ପ୍ରଦାନ କରାଯାଇଥାଏ । ପ୍ରଶସ୍ତିପତ୍ରରେ କୁହାଯାଇଛି ଯେ; ଦେଶକୁ ଉଚ୍ଚକୋଟୀର ନେତୃତ୍ୱ ପ୍ରଦାନ କରିବା ଲାଗି ଶ୍ରୀ ନରେନ୍ଦ୍ର ମୋଦୀଙ୍କୁ ଚୟନ କରାଯାଇଛି । ଦେଶ ପାଇଁ ଅଦମ୍ୟ ଉତ୍ସାହ ସହିତ ତାଙ୍କର ନିଃସ୍ୱାର୍ଥପର ସେବା କାରଣରୁ ଦେଶ ଚମତ୍କାର ଆର୍ଥିକ, ସାମାଜିକ ଏବଂ ଶିଳ୍ପଭିତ୍ତିକ ବିକାଶ ହାସଲ କରିଛି । ପ୍ରଶସ୍ତିରେ କୁହାଯାଇଛି ଯେ ଶ୍ରୀ ମୋଦୀଙ୍କ ନେତୃତ୍ୱରେ ଭାରତର ପରିଚୟ ଏବେ ଉଦ୍ଭାବନ ଏବଂ ମୂଲ୍ୟ ବର୍ଦ୍ଧିତ ଉତ୍ପାଦନ କେନ୍ଦ୍ର (ମେକ ଇନ ଇଣ୍ଡିଆ) ସହିତ ସୂଚନା ପ୍ରଯୁକ୍ତି, ଏକାଉଣ୍ଟିଂ ଏବଂ ଅର୍ଥ ଭଳି ପେସାଦାର ସେବାର କେନ୍ଦ୍ର ରୂପେ ପ୍ରତିଷ୍ଠିତ ହୋଇଛି । ପ୍ରଶସ୍ତି ପତ୍ରରେ ଆହୁରି ମଧ୍ୟ ଉଲ୍ଲେଖ କରାଯାଇଛି ଯେ ତାଙ୍କର ଦୂରଦର୍ଶୀ ନେତୃତ୍ୱ କାରଣରୁ ସାମାଜିକ ଲାଭ ଏବଂ ଆର୍ଥିକ ସମାବେଶନ ନିମନ୍ତେ ବିଶିଷ୍ଟ ପରିଚୟ ସଂଖ୍ୟା – ଆଧାର ସହିତ ଡିଜିଟାଲ ଇଣ୍ଡିଆ (ଡିଜିଟାଲ ଇଣ୍ଡିଆ) ବିପ୍ଳବ ଆଣିପାରିଛି । ଏହାଦ୍ୱାରା ଉଦ୍ୟମିତ, ବ୍ୟବସାୟିକ ସୁଗମତା ଏବଂ ଦେଶ ପାଇଁ ଏକବିଂଶ ଶତାବ୍ଦୀର ଢାଂଚାଗତ ବିକାଶରେ ସହାୟତା ମିଳିପାରିଛି । ଏଥିରେ ମେକ ଇନ ଇଣ୍ଡିଆ, ଷ୍ଟାର୍ଟ ଅପ ଇଣ୍ଡିଆ, ଡିଜିଟାଲ ଇଣ୍ଡିଆ ଏବଂ ସ୍ୱଚ୍ଛ ଭାରତ ଭଳି ପଦକ୍ଷେପର ଉଲ୍ଲେଖ କରାଯାଇଛି । ଯଦ୍ଦ୍ୱାରା ଭାରତ ସାରା ବିଶ୍ୱରେ ସବୁଠୁ ଆକର୍ଷଣୀୟ ଉତ୍ପାଦନ ଏବଂ ବ୍ୟବସାୟିକ କେନ୍ଦ୍ର ଭାବେ ଉଭା ହୋଇଛି । ପ୍ରଫେସର ଫିଲିପ କୋଟଲର ନର୍ଥ ୱେଷ୍ଟର୍ଣ୍ଣ ୟୁନିଭର୍ସିଟି, କେଲଗ ସ୍କୁଲ ଅଫ ମ୍ୟାନେଜମେଂଟରେ ମାର୍କେଟିଂର ବିଶ୍ୱ ପ୍ରସିଦ୍ଧ ପ୍ରଫେସର । ଅସୁସ୍ଥତା କାରଣରୁ ପ୍ରଫେସର କୋଟଲର ଆସିପାରିନଥିବା ବେଳେ ଆମେରିକାର ଜର୍ଜିଆରେ ଇମୋରୀ ବିଶ୍ୱବିଦ୍ୟାଳୟର ଡ. ଜଗଦୀଶ ସେଠଙ୍କୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ପୁରସ୍କାର ହସ୍ତାନ୍ତର ଲାଗି ପଠାଇଥିଲେ ।
ଆକାଂକ୍ଷୀ ଜିଲ୍ଲା କାର୍ଯ୍ୟକ୍ରମର ସଫଳତାରେ ସନ୍ତୋଷ ବ୍ୟକ୍ତ କଲେ ପ୍ରଧାନମନ୍ତ୍ରୀ

ସ୍ୱାସ୍ଥ୍ୟ, ପୋଷଣ. ଶିକ୍ଷା ଓ ରପ୍ତାନୀ ଭଳି ମାନଦଣ୍ଡରେ ଆକାଂକ୍ଷୀ ଜିଲ୍ଲା କାର୍ଯ୍ୟକ୍ରମର ସଫଳତାକୁ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସନ୍ତୋଷ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ସ୍ୱାସ୍ଥ୍ୟ, ପୋଷଣ, ଶିକ୍ଷା ହେଉ ଅବା ରପ୍ତାନୀ ବିଭିନ୍ନ ମାନଦଣ୍ଡରେ ଆକାଂକ୍ଷୀ ଜିଲ୍ଲାର ସଫଳତା ଉତ୍ସାହଜନକ । ଆକାଂକ୍ଷୀ ଜିଲ୍ଲା କାର୍ଯ୍ୟକ୍ରମ ଯୋଗୁଁ ଲକ୍ଷ ଲକ୍ଷ ଲୋକଙ୍କ ଜୀବନରେ ହେଉଥିବା ପରିବର୍ତ୍ତନ ବେଶ ସନ୍ତୋଷଜନକ ।”